十月暄甚人多疾十六日風雨作寒氣候方少正作短歌以記之
作者：陸游
朝代：宋

paragraphs: 昔我從行臺，宿師南山旁。
仲秋已戒寒，九月常霣霜。
入冬即大雪，人馬有仆僵。
土床熾薪炭，旃毳如胡羌。
果蔬悉已冰，熟視不得嘗。
獵騎荷戈歸，爭獻狐與狼。
是時意氣快，豈復思江鄉。
邇來四十載，餘景迫耄荒。
結茅鏡湖曲，氣候歲靡常。
殘暑排不去，單衣作重陽。
霜晚木未丹，地燠草不黄。
玄冥失號令，瘧鬼意頡頏。
忽焉風雨惡，縱擊勢莫當。
頗疑地撼軸，又恐河决防。
和泥補竅穴，乞火燎衣裳。
霰雪雖未作，疾癘幸退藏。
風爐薺糝美，瓦甑粳飯香。
比鄰共安健，相與歌虞唐。